CELEX: 32009D0727
Language: ro
Date: 2009-09-30 00:00:00
Title: 2009/727/CE: Decizia Comisiei din 30 septembrie 2009 privind măsurile de urgență aplicabile crustaceelor importate din India și destinate consumului uman sau hranei pentru animale [notificată cu numărul C(2009) 7388] (Text cu relevanță pentru SEE)

1.10.2009   
            
            
               RO
            
            
               Jurnalul Oficial al Uniunii Europene
            
            
               L 258/31
            
         
      DECIZIA COMISIEI
   
   din 30 septembrie 2009
   privind măsurile de urgență aplicabile crustaceelor importate din India și destinate consumului uman sau hranei pentru animale
   [notificată cu numărul C(2009) 7388]
   (Text cu relevanță pentru SEE)
   (2009/727/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (1), în special articolul 53 alineatul (1) litera (b) punctul (ii),
   întrucât:
   
               (1)
            
            
               Regulamentul (CE) nr. 178/2002 stabilește principiile generale care reglementează produsele alimentare și hrana pentru animale, în general, și siguranța acestora, în special, la nivel comunitar și național. El prevede măsuri de urgență în cazul în care este evident că produsele alimentare sau hrana pentru animale importată dintr-o țară terță ar putea constitui un risc grav pentru sănătatea oamenilor, a animalelor sau pentru mediu, iar riscul respectiv nu poate fi combătut în mod satisfăcător prin măsuri luate de statul membru sau de statele membre în cauză.
            
         
               (2)
            
            
               Directiva 96/23/CE a Consiliului din 29 aprilie 1996 privind măsurile de control care se aplică anumitor substanțe și reziduurilor acestora existente în animalele vii și în produsele obținute de la acestea (2) prevede că procesul de producție a animalelor și a produselor primare de origine animală trebuie monitorizat în vederea detectării unor reziduuri și substanțe în animalele vii, în excrementele lor și în lichidele biologice, precum și în țesuturile și produsele animale, în hrana pentru animale și în apa de băut. Articolul 29 din Directiva 96/23/CE stipulează că garanțiile oferite de țările terțe trebuie să aibă un efect cel puțin echivalent cu efectele prevăzute în prezenta directivă.
            
         
               (3)
            
            
               Rezultatele celei mai recente vizite de inspecție a Comunității în India au indicat deficiențe grave în ceea ce privește sistemul de control al reziduurilor din animalele vii și din produsele animale.
            
         
               (4)
            
            
               În pofida garanțiilor oferite de India, rapoartele către Comisie ale statelor membre indică o creștere a cazurilor de nitrofurani și de metaboliți ai lor în crustaceele importate din India și destinate consumului uman sau hranei pentru animale. Regulamentul (CEE) nr. 2377/90 al Consiliului (3) interzice prezența acestor substanțe în alimente, întrucât ele prezintă un risc grav pentru sănătatea umană.
            
         
               (5)
            
            
               Aceste produse de origine animală sunt, de asemenea, folosite la producerea de hrană pentru animalele de acvacultură. În temeiul dispozițiilor din Regulamentul (CE) nr. 1831/2003 al Parlamentului European și al Consiliului (4), nitrofuranii sau metaboliții lor nu sunt autorizați ca aditiv alimentar. În plus, produsele de origine animală de acest tip care conțin nitrofurani, folosite ca substanțe antibacteriene, sunt excluse din hrana animalelor de fermă, întrucât ele sunt subproduse de origine animală de categoria 2, în conformitate cu Regulamentul (CE) nr. 1774/2002 al Parlamentului European și al Consiliului (5).
            
         
               (6)
            
            
               Prin urmare, este necesar să se adopte, la nivel comunitar, anumite măsuri de urgență aplicabile importurilor de crustacee de acvacultură din India pentru a asigura protecția eficientă și uniformă a sănătății oamenilor în toate statele membre.
            
         
               (7)
            
            
               În consecință, statele membre ar trebui să autorizeze importurile de crustacee de acvacultură din India, numai dacă se poate dovedi că acestea au făcut obiectul, la locul de origine, al unui test analitic, pentru a verifica că nivelul concentrației de nitrofurani sau de metaboliți ai lor nu depășește limita de decizie a metodei analitice de confirmare utilizate, în conformitate cu Decizia 2002/657/CE a Comisiei (6).
            
         
               (8)
            
            
               Cu toate acestea, este necesară autorizarea importului loturilor care nu sunt însoțite de rezultatele testelor analitice, la locul de origine, cu condiția ca statele membre importatoare să garanteze că loturile respective sunt testate la sosirea la frontiera comunitară și sunt reținute sub control oficial până când rezultatele devin disponibile.
            
         
               (9)
            
            
               Prezenta decizie ar trebui reexaminată având în vedere garanțiile oferite de India și pe baza rezultatelor testelor analitice efectuate de statele membre.
            
         
               (10)
            
            
               Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTA DECIZIE:
   Articolul 1
   Prezenta decizie se aplică loturilor de crustacee de acvacultură importate din India și destinate consumului uman sau hranei pentru animale (denumite în continuare „loturi de crustacee”).
   Articolul 2
   (1)   Statele membre autorizează importul în Comunitate al loturilor de crustacee, cu condiția ca acestea să fie însoțite de rezultatele unui test analitic efectuat la locul de origine pentru a garanta că loturile respective nu prezintă niciun pericol pentru sănătatea oamenilor.
   (2)   Testul analitic trebuie realizat, cu precădere, în vederea detectării nitrofuranilor sau metaboliților lor, în conformitate cu Decizia 2002/657/CE.
   Articolul 3
   (1)   Prin derogare de la articolul 2, statele membre autorizează importul de loturi de crustacee care nu sunt însoțite de rezultatele unui test analitic, cu condiția ca statul membru importator să garanteze că fiecare lot este supus tuturor controalelor adecvate, la sosirea la frontiera comunitară, pentru a se asigura că loturile nu prezintă niciun pericol pentru sănătatea oamenilor.
   (2)   Loturile menționate la alineatul (1) sunt reținute la frontiera comunitară până în momentul în care testele de laborator arată că metaboliții de nitrofurani nu sunt prezenți în concentrații care depășesc limita comunitară minimă de performanță cerută (MRPL - Community Minimum Required Performance Limit) de 1 μg/kg, stabilită prin Decizia 2002/657/CE.
   Articolul 4
   (1)   Statele membre informează imediat Comisia dacă testul analitic menționat la articolul 3 alineatul (2) indică prezența metaboliților de nitrofurani în concentrații care depășesc limita de decizie (CC-alpha) a metodei analitice de confirmare utilizate, în conformitate cu articolul 6 din Decizia 2002/657/CE.
   (2)   În cazul în care testul analitic indică prezența nitrofuranilor sau a metaboliților lor în concentrații care depășesc MRPL comunitară, loturile nu pot fi introduse pe piață.
   (3)   Statele membre folosesc, pentru prezentarea informațiilor menționate la alineatul (2), sistemul de alertă rapidă pentru alimente și furaje, instituit prin Regulamentul (CE) nr. 178/2002.
   (4)   Statele membre prezintă Comisiei, o dată la trei luni, un raport care include toate rezultatele testelor analitice. Se utilizează formatul comun de raportare din anexa la prezenta decizie.
   (5)   Raportul se transmite în cursul lunii următoare fiecărui trimestru (aprilie, iulie, octombrie și ianuarie).
   Articolul 5
   Toate cheltuielile care decurg din aplicarea prezentei decizii intră în sarcina expeditorului, a destinatarului sau a agentului lor.
   Articolul 6
   Statele membre informează imediat Comisia cu privire la măsurile pe care le iau pentru a se conforma prezentei decizii.
   Articolul 7
   Prezenta decizie este reexaminată pe baza garanțiilor oferite de India și a rezultatelor testelor analitice efectuate de statele membre.
   Articolul 8
   Prezenta decizie se adresează statelor membre.
   
      Adoptată la Bruxelles, 30 septembrie 2009.
      
         
            Pentru Comisie
         
         Androulla VASSILIOU
         
         
            Membru al Comisiei
         
      
   
   
      (1)  JO L 31, 1.2.2002, p. 1.
   
      (2)  JO L 125, 23.5.1996, p. 10.
   
      (3)  JO L 224, 18.8.1990, p. 1.
   
      (4)  JO L 268, 18.10.2003, p. 29.
   
      (5)  JO L 273, 10.10.2002, p. 1.
   
      (6)  JO L 221, 17.8.2002, p. 8.
   
      ANEXĂ
      
         FORMAT COMUN DE RAPORTARE ÎN CONFORMITATE CU ARTICOLUL 4 ALINEATUL (4)
      
      
         Rezultatele controalelor asupra loturilor de crustacee provenind din India cu privire la nitrofurani și la metaboliții lor
      
      
                  Tipul de crustacee
               
               
                  Codul eșantionului
               
               
                  Data analizei
                  (zz/ll/aaaa)
               
               
                  Rezultat
                  (μg/kg)
               
               
                  CCα al metodei de confirmare
               
               
                  > MRPL (1 μg/kg)
                  Da/Nu
               
               
                  Decizie (Respins/Retrimis/Distrus/Introdus pe piață)